ཉེ་བར་ལོངས་སྤྱོད་པས་ན་མཆོད་པ་སྟེ་དབང་
པོ་ལྔ་རྣམས་སོ། །ཞེས་སོགས་གསུངས་ཤིང་དེའི་མཆན་དུའང་སྒྱུ་མའི་སྐུ་དངོས་ནི་དབང་པོ་ཀུན་
ཚང་བར་བསྟན་པས་ཞལ་ཕྱག་ལ་སོགས་པ་ཡིད་ཀྱིས་བསྒོམས་པ་ཙམ་མ་ཡིན་གྱི། རླུང་སེམས་
ལས་སྐུ་དེར་དངོས་སུ་སྐྱེས་པ་ལ་བྱ་དགོས་པ་ནི་འདིའི་སྐབས་ཀུན་ཏུ་ཤེས་དགོས་སོ། །ཞེས་
གསུངས་ཤིང༌། སྐུ་དེ་ཉིད་འོད་གསལ་དུ་བཅུག་ནས་སྦྱོང་བར། མདོར་ན་དེ་ལྟར་བསྒོམས་ནས་
སུ། །གཟུགས་ནི་དབུས་སུ་བསྒོམ་པར་བྱ། །ཞེས་པ། ངེས་དོན་དུ་བཤད་པས་བསྟན་པ་འགྲེལ་
པས་གསལ་བར་བཤད་པའི་ཕྱིར་མ་དག་པའི་སྒྱུ་ལུས་སུ་གྲུབ་བོ། །དེ་ལྟར་ན་དངོས་གནས་ལ་མ་
གྲུབ་པའི་ཡིད་ངོར་ལུས་རགས་པ་ལས་བྱེ་བའི་སྐུར་སྣང་བ་ཙམ་ལ་དབང་པོ་ཀུན་ཚང་ཤེས་རིག་
ལྡན་པ་སུ་ཞིག་ཁས་ལེན། དེ་ལ་མི་འཐད་པ་མེད་ན་རྨི་ལམ་གྱི་ལུས་ལོགས་སུ་བྱེ་བར་སྣང་བའང་
དབང་པོ་ཀུན་ཚང་དུ་ཁས་ལེན་པ་དགག་ཏུ་མེད་པས་འཇུག་པ་རྩ་འགྲེལ་དུ་དེ་ལ་དབང་ཤེས་མེད་
པར་བཤད་པ་ཐམས་ཅད་དགག་རིགས་པར་འགྱུར་རོ། །རྩ་རྒྱུད་དུ། དཔག་ཚད་བརྒྱ་ཡི་ཁྱོན་ཙམ་
དུ། །རྡོ་རྗེ་འབར་བའི་འོད་དག་གིས། །རྒྱན་རྣམས་ཀུན་གྱིས་བརྒྱན་པ་ཡི། །དག་པའི་བདག་ཉིད་
1 བཀའ་འགྱུར། དཔེ་བསྡུར་མ། དེབ། ༨༡ ཤོག ༣༠༢ ཕྲེང་། ༧
2 བསྟན་འགྱུར། དཔེ་བསྡུར་མ། དེབ། ༡༥ ཤོག ༨༩༣ ཕྲེང་། ༨

མཁས་གྲུབ་རྗེའི་གསུང་ཐོར་བུ། 341
སྣང་བར་འགྱུར། །ཚངས་པ་དྲག་པོ་ལ་སོགས་ལྷས། །ནམ་ཡང་མཐོང་བར་མི་ནུས་སོ།‘།ཞེས་པའི་
འགྲེལ་པ་སྒྲོན་གསལ་དུ། ཚད་དང་གྲངས་མེད་པའི་འཇིག་རྟེན་གྱི་ཁམས་རྣམས་ཀྱང་རང་གི་སྐུའི་
འོད་ཀྱིས་སྣང་བར་བྱེད་པ་དང༌།
མཚན་སོ་གཉིས་ལ་སོགས་པའི་རྒྱན་གྱིས་བརྒྱན་པར་གསུངས་
ནས། དེ་གཉིས་འོད་གསལ་དུ་བཅུག་ནས་སྦྱོང་བར་གསུངས་ལ། དངོས་གནས་ལ་མ་གྲུབ་པའི་
ཡིད་ངོ་ཙམ་གྱི་སྐུའི་འོད་ཀྱིས་འཇིག་རྟེན་འགེངས་པར་ཤེས་ལྡན་སུ་ཞིག་ཁས་ལེན། འདི་འདྲའི་
ལོག་རྟོག་སྐྱེས་ན་ལམ་གྱི་གནད་ཆེས་རང་ལ་བསྒྲིབས་པས་དོན་མ་ཡིན་པ་ཆེན་པོ་བྱེད་པའི་ཕྱིར།
ཅུང་ཟད་ཙམ་སྨྲས་ཀྱི། གནས་འདི་ནི་འདི་ཙམ་གྱི་ཡི་གེས་ཤེས་པར་ག་ལ་ནུས་ཏེ། ཡུན་རིང་དུ་
བླ་མ་དམ་པ་མཉེས་པར་བྱས་ཤིང་བསག་སྦྱང་དང་རྗེའི་གསུང་རབ་དྲི་མ་མེད་པ་འཕགས་པ་ཡབ་
སྲས་ཀྱི་གཞུང་དང་བཅས་པའི་ཚིག་དོན་ལ་ཐོས་བསམ་སྒོམ་གསུམ་རྒྱུན་ལྡན་དུ་འབད་པ་ལས་
ཁོང་དུ་ཆུད་པར་བྱ་དགོས་སོ༎
སྤྱིར་གནས་སྐབས་པ་དང་གཉུག་མའི་ལུས་ཕྲ་རགས་བསྒོམས་སྟོབས་ཀྱིས་འབྱེད་པར་
འཕོ་བ་ལའང་ཡོད་མོད་ཀྱང་འདིར་བསྒོམས་སྟོབས་ཀྱིས་གཞིའི་འཆི་བ་འོད་གསལ་སྐད་ཅིག་ཐ་
མའི་དུས་སུ་རླུང་མི་ཤིགས་པ་ལ་ཇི་ཙམ་ཐིམ་པར་འགྱུར་བ་དེ་ཇི་ལྟ་བ་བཞིན་དུ་ཐིམ་པའི་སྒོ་ནས་
དཔེའི་འོད་གསལ་ཤར་ཏེ། བར་དོ་ཇི་ལྟ་བ་བཞིན་དུ་རླུང་སེམས་ཙམ་ལས་གྲུབ་པའི་སྒྱུ་མའི་སྐུ་
དངོས་སུ་ལྡང་བ་ལ་སེམས་དབེན་ཐོབ་ནས་སྤྱོད་པ་བྱས་པ་དགོས་ལ། དེ་འདྲའི་བསྒོམས་སྟོབས་
ཀྱིས་ལུས་ཕྲ་རགས་ཕྱེ་ནས་སྒྱུ་མའི་སྐུ་དངོས་གྲུབ་པ་ན་རགས་པའི་ལུས་ལས་གོ་ས་ལོགས་སུ་རེ་
ཤིག་གནས་པར་ནུས་པ་འབྱུང་མོད་ཀྱི། ལུས་ཕྲ་རགས་ཀྱི་རྟེན་དང་བརྟེན་པའི་འབྲེལ་བ་འཇོག་པའི་
ལས་ཀྱི་ས་བོན་གྱི་ནུས་པ་གཉེན་པོའི་སྟོབས་ཀྱིས་བཅོམ་པའི་སྒོ་ནས་འབྲེལ་བ་ཆད་པ་གཉེན་པོ་
དོན་གྱི་འོད་གསལ་སྐྱེས་པ་ལ་རག་ལས་པར་འདོད་པ་ལགས། འདི་འདྲའི་ཁྱད་པར་སྦྱོར་ལམ་དང་
མཐོང་ལམ་གྱིས་ངན་སོང་དུ་སྐྱེ་བ་འགོག་ཚུལ་གྱི་ཁྱད་པར་སོགས་ཤེས་ན་རྟོགས་སླ་ཞིང༌། མ་
དག་པའི་སྒྱུ་ལུས་ཐོབ་པས་ལས་ཉོན་གྱིས་སྐྱེ་བ་ལེན་མི་སྲིད་ཀྱང་དེ་འདྲ་བའི་དབང་གིས་སྐྱེ་བའི་
1 བཀའ་འགྱུར། དཔེ་བསྡུར་མ། དེབ། ༨༡ ཤོག ༤༨༦ ཕྲེང་། ༡༤
2 ཞོལ། ཤོག ༡༡༢ བ ༣ འཇོག་པའི་རིགས་ཀྱི་ས་བོན་གྱི་

342 མཁས་གྲུབ་རྗེའི་གསུང་འབུམ་བ།
ས་བོན་གྱི་ནུས་པ་དོན་གྱི་འོད་གསལ་མ་ཐོབ་པར་སྤོང་མི་ནུས་པ་ལགས།
ཡང་རྡོར་བཟླས་ཀྱི་སྐབས་སུ་འབྱུང་འཇུག་གཉིས་མིན་པའི་གནས་པ་རེ་ཆེད་དུ་བཟོས་
ན་འབྱུང་འཇུག་གཉིས་མིན་པའི་གནས་པ་མེད་པས། ལྡང་འཇུག་གཉིས་གང་རུང་གཅིག་ལ་
གནས་པ་བཟོས་པའི་གོ་བསྣོར་བར་འགྱུར་བསམ་པ་བློ་ལ་ཚངས་པ་འདི་བློ་སྐྱོན་དོན་སྐྱོན་ཇི་ལྟར་
ལགས་སམ་ཞེས་པ་ནི། བློ་སྐྱོན་ཆེན་པོ་ཡིན་ཏེ། དེ་ལྟ་ན་ད་ལྟ་རླུང་འཇུག་པ་ཨོཾ་དང་སྦྱར། འབྱུང་
བ་ཧཱུཾ་དང་སྦྱར། དེ་གཉིས་མིན་པའི་གནས་པ་ཨཱཿདང་སྦྱར་རྒྱུ་མེད། ཆེད་དུ་གཉེར་ནས་གནས་པ་
རེ་བྱས་པ་ཨཱཿདང་སྦྱོར་བའང་མི་རིགས་པའི་ཕྱིར། ཡི་གེ་གསུམ་དང་སྦྱར་བའི་རྡོར་བཟླས་གཏན་
ནས་བྱར་མི་རུང་བར་འགྱུར་བར་རྩ་རྒྱུད་བཤད་རྒྱུད་འཕགས་པ་ཡབ་སྲས་ཀྱི་གཞུང་ཐམས་ཅད་
དགག་རིགས་པར་འགྱུར་ཞིང༌། འཇུག་པའི་མཇུག་ཨཱཿདང་སྦྱར་བ་དང་འབྱུང་བའི་མགོ་ཨཱཿདང་
སྦྱར་བ་ལྟ་བུ་བྱེད་ན། རླུང་འབྱུང་འཇུག་གང་རུང་གཅིག་གི་གདངས་ལ་ཡི་གེ་གཉིས་ཀྱི་གདངས་
བཟོས་པར་སོང་ནས་གོ་བསྣོར་ཚབས་དེ་བས་ཀྱང་ཆེ་ཞིང༌། བཤད་རྒྱུད་རིམ་ལྔ་སྤྱོད་བསྡུས་
རྣམས་ལས་རྡོར་བཟླས་ཀྱི་སྔོན་དུ་རླུང་གི་དེ་ཉིད་དང་སྔགས་ཀྱི་དེ་ཉིད་ཤེས་པ་གལ་ཆེ་བར་
གསུངས་པའི་རླུང་གི་ལྡང་འཇུག་གནས་གསུམ་དང་སྔགས་ཀྱི་དེ་ཉིད་ཡི་གེ་གསུམ་སྦྱོར་བ་ལ་
བཤད་པ་བརྒྱ་ཕྲག་གཅིག་མཛད་པ་ཐམས་ཅད་དེ་ལྟའི་ཉམས་ལེན་ལ་མཁོ་རྒྱུ་གཏན་མེད་པའམ།
རི་བོང་རྭའི་གཉེར་མ་བགྲང་བ་ལྟ་བུར་འགྱུར་བ་ལགས་མོད།
གཞི་དུས་ལ་འཇུག་པའི་རྗེས་དེ་མ་ཐག་ཏུ་ལྡང་བ་འབྱུང་བ་དེའི་དོད་ལ་བར་སྐབས་དེར་
རླུང་ཅུང་ཟད་ཙམ་བཟུངས་ནས་དེའི་རྗེས་སུ་ལྡང་བར་བྱས་པས་ལྡང་བ་ལ་གནས་པ་བཟོས་པར་
སོང་བ་མིན། གོམ་པ་དང་པོ་དོར་བའི་རྗེས་དེ་མ་ཐག་ཏུ་གོམ་པ་གཉིས་པ་མ་དོར་བར། བར་སྐབས་
དེར་ཅུང་ཟད་གཅིག་བསྡད་ནས་གོམ་པ་གཉིས་པ་བོར་བ་ན་གོམ་པ་དང་པོ་དང་གཉིས་པ་གང་རུང་
གཅིག་ལ་བསྡད་པ་བཟོས་པ་ག་ལ་ཡིན། གོ་བསྣོར་བའི་སྐྱོན་འོང་སྙམ་པ་འདི་ནི་ཕུགས་དེད་ན་ཞག་
གཅིག་གི་རླུང་གི་རྒྱུ་བ་ཉི་ཁྲི་ཆིག་སྟོང་དྲུག་བརྒྱའི་གྲངས་ཆེད་དུ་གཉེར་ནས་མ་ཚང་བར་བྱས་
པར་སོང་སྙམ་ནས་མ་བདེ་ཞིང་། བླ་མ་སྔ་མ་ཁ་ཅིག་ཀྱང་དེ་ལྟར་གསུང་བ་འདུག་ནའང༌། ལས་རླུང་
གྲངས་མ་ཚང་བ་ལ་དེ་ཙམ་གྱི་ཐུགས་མི་བདེ་མི་འཚལ། དགོས་པ་འདི་ལྟར་ན་གཞི་དུས་ཀྱི་འབྱུང་

མཁས་གྲུབ་རྗེའི་གསུང་ཐོར་བུ། 343
འཇུག་དུ་མ་ཞིག་ལ་གནས་པ་ཞིག་ཆེད་དུ་བཟོས་ནས་རླུང་གི་རྒྱུ་བ་འཕྱུགས་ཆེན་པོ་འོང་བའི་སྐྱོན་
ཡོད་པས་ད་ལྟ་བུམ་པ་ཅན་གཏན་ནས་བྱར་མི་རུང་བར་ཡང་འགྱུར་རོ། །ཡང་མཚན་ཉིད་ལམ་རིམ་
ཆེན་མོར། ཉེས་པ་ལྔ་སྤོང་གི་སྐབས་སུ། སྦྱོར་བའི་ལམ་ལ་ཉེས་པ་ཡིན་ཏེ། ཏིང་ངེ་འཛིན་ལ་མི་སྦྱོར་
བའི་ཕྱིར་ཏེ། ཞེས་སོགས་གོང་མ་བཞི་ལ་སྐྱོན་ཡིན་པའི་རྒྱུ་མཚན་རེ་གསུངས་ལ།
ལྔ་པ་ལ་བྱིང་རྒོད་དང་བྲལ་བའི་ཚེ་འདུ་བྱེད་པའི་སེམས་ལ་ཉེས་པ་སྟེ། ཞེས་པ་ལས་དེ་
ཉེས་པ་ཡིན་པའི་རྒྱུ་མཚན་མ་གསུངས་པ་ཇི་ལྟར་ཡིན། ཞེས་པ་ནི། དེའི་གོང་ཙམ་དུ། གཉིས་
པ་བྱིང་རྒོད་དང་བྲལ་བའི་དུས་སུ་ཇི་ལྟར་བྱ་བ་ནི། སྔར་བཤད་པ་ལྟར་བྱིང་རྒོད་ཕྲ་མོ་ཡང་བཅད་
དེ་བསྒོམས་པས་ཡང་ན་བྱིང་བ་དང༌། ཡང་ན་རྒོད་པར་འགྱུར་བའི་མི་མཉམ་པ་མེད་པར་སེམས་
མཉམ་པ་ཉིད་དུ་འཇུག་པར་འགྱུར་བའི་ཚེ་འདུ་བྱེད་པའམ། རྩོལ་བ་ཏིང་ངེ་འཛིན་གྱི་སྐྱོན་ཡིན་
པས་དེའི་གཉེན་པོར་བཏང་སྙོམས་བསྒོམ་པར་བྱའོ། །ཞེས་གསུངས་ནས། དེ་སྐྱོན་ཡིན་པའི་རྒྱུ་
མཚན། སྒོམ་རིམ་ཕྱི་མ་གཉིས་ལས། གལ་ཏེ་སེམས་མཉམ་པར་བཞག་པ་ལ་རྩོལ་བ་བྱས་ན་དེའི་
ཚེ་སེམས་རྣམ་པར་གཡེང་བར་འགྱུར་རོ། །ཞེས་གསུངས་པ་སོགས་དྲངས་ནས་རྒྱུ་མཚན་རྒྱས་
པར་གསུངས་ཟིན་མ་ཐག་གི་རྗེས་ཡིན་པས་སྐབས་དེར་རྒྱུ་མཚན་ཟུར་པ་མ་གསུངས་པ་ལགས།
དེ་ལྟ་ན་ཇི་ལྟར་དྲིས་པའི་ལན་གདབ་པ་གསལ་བར་སྨྲས་ཟིན་གྱིས། འདྲི་བ་པོའམ་གཞན་ཡང་རུང་
སྟེ་ཕྱོགས་འདིར་བློ་གྲོས་གཞོལ་བའི་ཤེས་པར་འདོད་པ་དང་ལྡན་པ་དག་གིས་འདི་ཙམ་གྱི་གཏམ་
དུ་བྱ་བའི་ཡི་གེ་ལ་བརྟེན་ཀྱང་ཁོང་དུ་ཆུད་པར་བྱ་བའི་གནས་མང་པོ་ཞིག་ལ་རྣམ་དཔྱོད་ཞིབ་ཏུ་
འཇུག་པས་རྗེ་ཐམས་ཅད་མཁྱེན་པའི་གསུང་རབ་རིན་པོ་ཆེའི་མཛོད་ལ་ལོངས་སྤྱོད་པའི་དགའ་
སྟོན་ལ་རོལ་པ་ལྷུར་བྱོས་ཤིག།
དེ་ཡང་ཉན་པ་པོ་དག་ལ་འདི་ལྟར་ཁོང་དུ་ཆུད་པར་བྱ་ཞིང་འདི་ལྟར་གདམས་པར་བྱ་སྟེ།
རྗེ་རྒྱལ་བ་གཉིས་པ་འདི་ཉིད་ཀྱི་བཞེད་པ་ཇི་ལྟ་བ་ཤེས་པར་འདོད་ན་ནི། སྔགས་དང་ཕ་རོལ་ཏུ་
ཕྱིན་པ་ལས་བརྩམས་པའི་གསུང་རབ་ཆེ་ཆུང༌། དཀྱིལ་འཁོར་གྱི་ཆོ་ག་ཕྲ་མོ་གཅིག་ནས་བརྩམས་
ཏེ་དབུ་མ་ལ་སོགས་པའི་བསྟན་བཅོས་ཆེན་མོ་རྣམས་དང༌། འདུས་པ་ལ་སོགས་པའི་རྒྱུད་སྡེ་ཆེན་
མོ་རྣམས་གང་གི་སྐབས་སུའང་། ཁོ་བོའམ་གཞན་ཡང་རུང༌། མཁས་པའམ་མི་མཁས་པ་ཡང་རུང་

344 མཁས་གྲུབ་རྗེའི་གསུང་འབུམ་བ།
སྟེ་རྗེས་འཇུག་དག་གིས་ཡི་གེར་བྱས་པའི་ལྷན་ཐབས་སམ། ཟིན་བྲིས་སམ། དཀྱིལ་འཁོར་གྱི་ཆོ་
གའམ། དཀའ་གནས་སམ་ཚིག་དོན་གཏན་ལ་འབེབས་པའི་ཡི་གེ་རྒྱས་པར་བཀོད་པའམ། སྦྱོར་
སྒྲིག་ཐལ་ཕྲེང་ཆོ་ག་ངག་འདོན་ལ་སོགས་པ་ཇི་ལྟ་བུ་ཞིག་སྦྱར་བ་དེ་དག་གི་ནང་ན་འདུག་པ་ཙམ་
ལ་ཡིད་བརྟན་པར་མི་བྱ་སྟེ། བདག་ཅག་རང་གིས་དང་པོར་རྗེའི་དགོངས་པར་སོན་ཏོ་སྙམ་དུ་ཡིད་
ལ་བསམས་ནས་ཡི་གེར་བྲིས་པ་དག་ལའང་ཞག་རེ་བཞིན་དུ་ཁོ་བོ་ཅག་གི་བློ་གྲོས་ཀྱི་འཇུག་པ་
དབྱར་གྱི་ཆུ་བོར་ལྟར་གོང་ནས་གོང་དུ་ཁྱད་ཞུགས་པར་འགྱུར་བ་དེ་དང་དེའི་གནས་སྐབས་དག་ཏུ་
ཕྱིས་བརྟགས་པ་ན་བླ་མ་དང་གཞུང་ལུགས་ཀྱི་དགོངས་པར་མ་སོན་པ་ཅི་རིགས་པར་རང་གི་ཡི་གེ་
སྔ་མ་དག་ལ་འོང་བ་མྱོང་བས་གྲུབ་པའི་ཕྱིར་དང༌། གཞན་དག་གིས་ཡི་གེར་བཀོད་པ་དག་ལའང་
བརྟགས་པ་ན་ཚུལ་དེ་ལྟ་བུ་འགའ་ཞིག་ལ་ཆེས་མང་བ་དང༌། འགའ་ཞིག་ལ་ཅི་རིགས་པར་ཁོ་བོས་
གདོན་མི་ཟ་བར་མཐོང་བའི་ཕྱིར་དང༌། རྒྱ་བོད་ཀྱི་མཁས་པ་ཉི་ཟླ་ལྟ་བུ་འགའ་ཞིག་གིས་རྣམ་པར་
བཞག་པའང་ཁོ་བོ་ཅག་གི་རིགས་པ་དྲི་མ་མེད་པའི་འཇུག་པ་ཐོགས་པ་མེད་པས་རྣམ་པར་དཔྱད་པ་
ན་བྱེ་མའི་ཆང་བུ་ལྟར་འགྱུར་བ་དུ་མ་ཞིག་འབྱུང་ན། ད་ལྟའི་གང་ཟག་ཉན་པ་པོ་བྲག་ཅའི་སྒྲ་ཙམ་གྱི་
རྗེས་སུ་འབྲང་བ་ཁ་ཡར་ཙམ་གྱི་ཚིག་འབའ་ཞིག་གིས་བསྒྲུབ་པར་བྱ་བ་དག་གང་ཡང་རུང་བའི་སྨྲ་
བ་ཙམ་ལ་ཡིད་བརྟན་དུ་རུང་བ་ལྟ་སྨོས་ཀྱང་ཅི་དགོས་པའི་ཕྱིར་རོ།
དེ་བས་ན་ལན་རེ་ལན་གཉིས་ཀྱིས་གོ་བར་རློམས་པ་ཙམ་ལ་ཆོག་ཤེས་མི་བྱ་བར་རྗེ་རང་
ཉིད་ཀྱི་གསུང་རབ་མཐའ་དག་གི་གོང་འོག་ལ་སོགས་པ་ཕན་ཚུན་སྦྱར་ཞིང་གསུང་གི་ཟུར་རེས་
ཀྱང་རྟོགས་དཀའ་བའི་གནས་དུ་མ་སྟོན་ནུས་པ་དག་ལ་ཞིབ་ཏུ་སེམས་པ་དང༌། ཁོ་བོ་ལ་སོགས་
པ་རྗེས་འཇུག་དག་གིས་ཡི་གེར་བྱས་པ་ཇི་འདྲ་ཞིག་ཡིན་ཀྱང༌། རྗེའི་གསུང་རབ་དང་དངོས་སུ་
འགལ་བའམ་ཤུགས་ཀྱིས་འགལ་བར་གདོན་མི་ཟ་བར་དེ་ལྟ་བུ་ཡོད་མེད་གཟུ་བོའི་བློས་ཚིག་སྤྱི་
ཙམ་གྱི་རྗེས་སུ་མ་འབྲངས་པར་དཔྱད་པ་ན་གང་འགལ་བ་དེ་དག་མཆིལ་མའི་ཐལ་བ་ལྟར་དོར་
བར་བྱ་ཞིང་གང་ལ་བརྟེན་ནས་རྗེའི་དགོངས་དོན་མ་རྟོགས་པ་རྟོགས་པ་དང་རྟོགས་པ་ལའང་
ངེས་པ་ཁྱད་པར་དུ་སྟེར་བ་དང༌། དགོས་པའི་མཐའ་ཆོད་པའི་ཡན་ལག་ཏུ་འགྱུར་བ་ཞིག་འདུག་
1 ཞོལ། ཤོག ༡༡༤ ན ༥ གཙང༌། ཤོག ༨༦ བ ༥ སྦྱོར་ཞིག་ཐལ་ཕྲེང་ཆོ་ག་

མཁས་གྲུབ་རྗེའི་གསུང་ཐོར་བུ། 345
ན་གང་ཟག་ལ་རྟོན་པ་མ་ཡིན་པར་དོན་ལ་རྟོན་པའི་སྒོ་ནས་བླང་བར་བྱ་སྟེ། དེ་ལྟར་བྱས་ན་ཉི་མ་
རེ་རེ་ཞིང་རྨད་དུ་བྱུང་བའི་དོན་དུ་མ་ཁོང་དུ་ཆུད་པ་དང༌། དམ་པའི་སྐྱེ་བོའི་གྲངས་སུ་བགྲང་བར་
བྱ་བ་ཉིད་དུ་འགྱུར་རོ། །ཇི་འདྲ་བའི་མཁས་པ་ཞིག་ཡིན་ཀྱང་རུང་སྟེ། དང་པོར་རང་རང་གི་འདོད་
པ་རྣམ་པར་བཞག་པ་ཚོགས་ཀྱི་མདུན་སར་བསྒྲགས་སམ་ཡི་གེར་བྲིས་ཀྱང་རུང༌། ཇི་སྲིད་ཚད་
མའི་ལམ་ནས་དྲངས་ཏེ་མཐའ་གཞན་དུ་བྱ་བར་མི་ནུས་པའི་དོགས་པ་ལྷག་མ་མེད་པར་ཆོད་པར་
མ་གྱུར་གྱི་བར་དུ་བསྟན་པ་སྙིང་གཅེས་པར་བཟུངས་ཤིང་གདུལ་བྱ་རང་ལ་རེ་བ་བཅས་པ་དག་
བསླུས་པར་གྱུར་ན་མི་རུང་ངོ་སྙམ་པའི་བསམ་པས་ལུང་རིགས་རྣམ་པར་དག་པས་ད་དུང་ཡང་
དང་ཡང་དུ་རྣམ་པར་དཔྱད་པར་བྱ་ཞིང༌། དེ་ལྟར་དཔྱད་པ་ན་ལུང་དང་རིགས་པས་གནོད་པ་འབབ་
པར་ངེས་པ་དེའི་ཚེ་ལུགས་དེ་ཁས་ལེན་པ་བཏང་ནས། ཚད་མས་གྲུབ་པའི་དོན་ཁས་བླང་བར་
བྱའི། རང་གིས་ཉན་པ་པོ་འགའ་ཞིག་གི་མདུན་སར་ཁས་འཆེས་པའམ། སྔར་ཡི་གེར་བྲིས་པ་ཙམ་
གྱིས་ཕྱིས་དེ་ཉིད་ལ་གནོད་པ་ཅི་མཐོང་ཡང་འདོར་བ་ལ་ངོ་ཚ་བའི་འདུ་ཤེས་ཀྱིས་འདུ་ཤེས་བསྒྱུར་
ཏེ། ཆོས་མ་ཡིན་པ་ཆོས་སུ་སྟོན་པས་རང་གཞན་བསླུ་བར་མི་བྱའོ།
བྱེ་བ་ཕྲག་བརྒྱའི་ལེགས་བཤད་ཉིན་བྱེད་ནི། །ལུང་རིགས་འོད་སྟོང་རྩེ་དགས་རོལ་པའི་
གནས། །རབ་ཡངས་བློ་གྲོས་ནམ་མཁའ་དོ་ར་ལས། །རྣམ་དཔྱོད་པདྨོའི་གཉེན་གྱུར་ཟེར་འདི་
སྤྲོས། །ཤེས་པར་འདོད་པས་མཁས་ལ་འདྲི་བ་དང༌། །གཟུ་བོས་ལེགས་བཤད་མཐོང་བ་ལེན་
པ་ནི། །དམ་པའི་ཚུལ་ལུགས་ཡིན་གྱི་གཏམ་འདི་ལ། །ཞིབ་ཏུ་བསམས་ཏེ་རྣམ་པར་དཔྱོད་པ་
མཛོད། །ཅེས་པ་འདི་ལྟར་གཏམ་དུ་བྱ་བའི་ཕྲེང་བ་ཡི་གེར་བསྙད་པ་ནི། རྗེ་བཙུན་ཆོས་ཀྱི་སྤྱན་
ལྡན་མཉམ་མེད་རེད་མདའ་པ་ཆེན་པོའི་ཞབས་ལ་གུས་པས་བསྙེན་བཀུར་བའི་སྲི་ཞུ་ཡུན་རིང་
དུ་ལྷུར་བླངས་ཤིང་། ཆོས་ཀྱི་རྒྱལ་པོ་ཐམས་ཅད་མཁྱེན་པ་ཙོང་ཁ་པ་ཆེན་པོའི་གསུང་རབ་ལ་
དད་པ་ཐོབ་པའི་ཡོངས་ཀྱི་དགེ་བའི་བཤེས་གཉེན་སངས་རྒྱས་དཔལ་པས་ནན་ཏན་གྱིས་ཆེད་
ཆེར་དྲིས་པ་དག་གི་ལན་དུ་བཙུན་པ་དགེ་ལེགས་ཀྱིས་གྲུབ་པའི་གནས་མཆོག་རི་བོ་དགེ་ལྡན་
རྣམ་པར་རྒྱལ་བའི་གླིང་དུ་སྦྱར་བའོ༎ ༎
1 ཞོལ། ཤོག ༡༡༥ ན ༣ གཙང༌། ཤོག ༨༧ ན ༦ སྙིང་ལ་གཅེས་པར་